Tilastollisten taulujen mukaan
– Tilastollisten taulujen mukaan, jotka Jyväskylän maalaiskunnan lautakunta on valmistanut, ja joista viikkoja muuan sitten lupasimme otteita K.-S. lukioillen antaa, löytyy Jyväskylän pitäjässä 31 193/336 mantaalia verolla olevata maata, jolla on 243 taloa, 353 torppaa ja 735 muuta savua. Taloihin kuuluvilla tiluksilla löytyy 2,607 tynnörin alaa viljeltyä maata, 3,371 tynn. alaa luonnollisia niittyjä, 17,029 tynn. alaa hyödyllistä metsämaata sekä 41,026 tynn. alaa joutomaata. Tiloilla kylvetään noin 2,000 tynnöriä rukiita, 440 tynn. ohria, 940 tynn. kauroja, 16 tynn. herneitä ja 1,820 tynn. perunoita. Vuoden tulo on arvattu noin 6,090 tynn. rukiita, 3,700 tynn. ohria, 5,575 tynn. kauroja, 30 tynn. herneitä, 3,750 tynn. perunoita ja 408 tynn. nauriita y. m. juurihedelmiä, kuin myös 275 leiv. pellavia ja 360 leiv. hamppuja. Edellämainitusta vuoden tulosta on arvattu tulleen kaskista 370 ja suoviljelyksistä 190 tynnöriä. Maita viljellessä on käytetty yleisimmin kolmivuoro viljelystä sekä sitä lähin kaksivuoro viljelystä; koppeli eli kolme viljelystapaa on käytetty ainoastaan muutamalla tilalla. Tainkaltaiset ovat ne tiedot maanviljelyksestä Jyväskylän kunnassa, jotka kunnallislautakunta on voinut antaa; mutta kun asianomaiset maanviljeliät eivät itse ole ilmotuksia tehneet, niin olkoon mainittu, että tämä ainoastaan osapuille osottaa maanviljelyksen tilan mainitussa seurakunnassa. Mutta kun kansa vast’edes tulee huomaamaan ett’ei näitä ilmotuksia vaadita minkään verottamisen tähden, niin toivomme että toisten itse tarkempia tietoja maaviljelyksestänsä antavat; ja hyvähän se olisikin, ett’ei tainkaltaisia ilmotuksia tarvitsisi virkakunnille arvio-kaupalla kyhätä.

K. O. K[aunonen].

Lähde: Keski-Suomi 4.5.1878.

Asiatekstit
Gustaf Oskar Schöneman
Keski-Suomi (lehti)
1878